钦定古今图书集成/历象汇编/庶征典/第134卷 > 《河出荣光赋》吕温
## 钦定古今图书集成/历象汇编/庶征典/第134卷 > 《河出荣光赋》吕温

丽乎天者曰“汉”，纪乎地者惟河。居上善以利物，顺朝
宗而致和。时否则为灾而独昏垫，运至则呈瑞以叶
讴歌。岂徒列四渎以居贵，与百川而随波者乎？当其
布德惟新，储庆兹始，浊色既变，荣光乃起。乍若烛龙
喷焰，上腾锺岭之云；又似阳乌回翔，下落咸池之水。
增华一代，振耀千祀。信能陵晏海而比崇，蔑浴日而
“专美。”时则纤埃不惊，和风充盈。大野初霁，圆灵始清。
皎且洁兮孤明不杂，焕其炳兮五色斯呈。祥烟敛彩，
瑞日韬晶，掩轻云而旁属，拂薰风而上征。百辟其瞻，
孰云其相照？一人乃眷，自合于皇明。庶品昭苏，众幽
光被。大哉有国之庆，赫矣为君之瑞。膧胧元黄，熠爚
丹翠。洞鉴龙宫之人，朗见马图之字。“昔在温洛，致美
化于陶唐，复效灵于我皇。先后叶德，今古和光。比屋
观其自化，遐荒望以来王。讵比流景集坛，独作郊天
之应；赤光照室，空称诞帝之祥而已哉，客有目观荣
河，心倾圣日。傥馀光而见及，庶幽谷之可出。”